<classify> Akizungumza wakati wa mkutano wa sherehe za ukomo wa analojia zilizoandaliwa na TCRA jijini Dar es Salaam hivi karibuni, Makamu Rais wa StarTimes Tanzania, Zuhura Hanif alisema kuwa ni hatua kubwa iliyofikiwa na Tanzania ukilinganisha na nchi nyingine katika masuala hayo ya uhamaji wa kutoka analojia na kwenda dijitali.Ukomo huo ulikuwa Juni 17 mwaka huu. Alisema kuwa kampuni yake ya StarTimes ikishirikiana na Serikali na wadau wengine imehusika kikamilifu katika mapinduzi ya kiteknolojia hususani katika tasnia ya mawasiliano na usambazaji wa habari.Leo tumetunukiwa cheti na TCRA cha kutambua mchango wetu, kama kampuni inayotoa huduma ya matangazo ya kidijitali, katika mapinduzi haya ya uhamaji kutoka matangazo ya televisheni ya analojia mpaka dijitali.Napenda kuishukuru Serikali na TCRA kwa ujumla kwa kuona umuhimu wa kutushirikisha sisi StarTimes na wadau wengine muhimu pamoja na uchukuaji wa maoni toka kwa wananchi katika kulifanikisha hili na kutuwezesha kuwa nchi ya kwanza Afrika ya Mashariki kufanya mapinduzi haya makubwa ya kiteknolojia, alisema Zuhura.Naye, Mwakilishi wa Baraza la Watumiaji wa Huduma za Mawasiliano ya Utangazaji kwa mfumo wa dijitali, Katibu Mtendaji wa Baraza la Watumiaji wa Mawasiliano, Mary Msuya alisema licha ya kufanikiwa katika uhamaji wa kutoka analojia kwenda dijitali bado kuna changamoto ambazo tunapaswa kuzitambua na kuzipatia ufumbuzi ikiwa ni pamoja na bei ya vingamuzi kuwa juu na hivyo wananchi wa hali ya chini kushindwa kumudu kuvinunua.  <topic>: UCHUMI 